আন্তর্জাতিক পর্বত দিবসে রাঘবের নতুন গান ‘স্বপ্ন-ডানা’য় ঝলমলে দার্জিলিং, ক্রিসমাস

কলকাতা: ১১ ডিসেম্বর আন্তর্জাতিক পর্বত দিবস। সকল মানুষকে পর্বত সম্পর্কে সচেতনতা বাড়ানোর উদ্দেশ্যে, আরো মানুষকে পাহাড়ের প্রতি আগ্রহী করে তুলতে এই দিনটা পালন করা হয়। অনেক সময় দেখা যায় পর্যটকেরা যত্রতত্র নোংরা ফেলে রাখেন, প্লাস্টিক ফেলে প্রকৃতির ভারসাম্য নষ্ট করেন, আমাদের আরো সচেতন হওয়া উচিত।

স্বপ্ন-ডানা এমন একজনের গান যে প্রকৃতিকে ভালোবাসে পাশাপাশি মানুষের নানা সমস্যায় পাশে দাঁড়ান। সবসময় পরোপকারী , ইতিবাচক মনের এই যুবক পাহাড়ের আনাচে- কানাচে ঘুরে বেড়ান ,কখনো গান গেয়ে কচিকাঁচাদের মুখে হাসি ফোটান, গরীবদের সাহায্য করেন।
স্বপ্ন – ডানা গানটা গেয়েছেন বিশিষ্ট সঙ্গীত শিল্পী রাঘব চট্টোপাধ্যায়, কথা ও সুর সুদীপ্ত চন্দ -এর, গানে দেখা যাবে নীলাঞ্জন সাহা-কে যিনি একজন স্ট্রিট মিউজিশিয়ান পাশাপাশি তাঁর উদ্যোগ মিউজিক্যাল স্যান্ডউইচ এর জন্যেও পরিচিত, গানের ভিডিও জুড়ে আছে ডিসেম্বর মাসের দার্জিলিং এর নজর কাড়া ঝলমলে দৃশ্যাবলী। ক্রিস্টমাস ট্রি, রঙিন আলো, নানা রঙের শীতের পোষাক, দার্জিলিং ম্যালে লোকের ঢল, ঘোড়াদের আনাগোনা আর তার সঙ্গে একটা মিস্টি শান্ত গান। গানের সঙ্গীতায়োজন করেছেন শুভঙ্কর চ্যাটার্জি, অসম্ভব সুন্দর সিনেমাটোগ্রাফি শুভদীপ দাস- এর।

এই গান নিয়ে রাঘব চট্টোপাধ্যায় বলেন, ” আমার গান বললে শ্রোতারা যে ধরনের গান বোঝেন, এই গান তার থেকে একদম স্বতন্ত্র। খুব সফ্ট গান, একটা শান্তি আছে, খুব মিনিমাম যন্ত্রের ব্যবহার গানটাকে রেগুলার গানের থেকে আলাদা করেছে। সঙ্গে উপরি পাওনা দার্জিলিং এর ক্রিস্টমাসের সময়ের সুন্দর দৃশ্যাবলী।” গানের সুরকার – গীতিকার সুদীপ্ত চন্দ বললেন, ” রাঘব দার সাথে এটা আমাদের প্রথম কাজ। সাধারণত রাগাশ্রয়ী গানে রাঘব চট্টোপাধ্যায়ের অবাধ বিচরণ। যদিও এই গান পাশ্চাত্য সঙ্গীতের প্রভাবে প্রভাবিত। গানের শেষে খুব সুন্দর সিঙ্গিং হুইস্টলিং এর ব্যবহার আছে যা রাঘব দার-ই করা। ”

সুদীপ্ত চন্দ এর ইচ্ছা বাংলায় ট্র্যাভেল সং তৈরি করে যাওয়ার। এর আগে সুদীপ্ত এর উদ্যোগে রূপঙ্কর বাগচী, অন্তরা চৌধুরী সহ অনেক নতুন শিল্পীরা বাংলা ট্র্যাভেল সং গেয়েছেন। সুদীপ্ত চন্দের অন্যতম উদ্যোগ গুলোর মধ্যে মাউন্টেন মিউজিক ফ্যাস্টিভল উল্লেখযোগ্য।

সুদীপ্ত চন্দ আরো জানান, ” ভবিষ্যতে আরো ট্র্যাভেল সং বানাব। ইচ্ছা আছে মনোময় ভট্টাচার্য, লোপামুদ্রা মিত্র ও অমিত কুমার এর সাথেও কাজ করার।”

শহরে শীত পড়েছে, পর্যটকেরা পাহাড়ে ঘুরতেও বেড়িয়ে পড়ছেন, এমন সময় এমন একটা পাহাড়ের গান আন্তর্জাতিক পর্বত দিবসে মুক্তি পাবে দ্যা ড্রিমার্স মিউজিক পিআর এজেন্সির ইউটিউব চ্যানেলে, ১১ ডিসেম্বর।